neoficiálny preklad

 **VYHLÁSENIE O DÁTUME ÚČINNOSTI VÝMENY INFORMÁCIÍ PODĽA MULTILATERÁLNEJ DOHODY PRÍSLUŠNÝCH ORGÁNOV O VÝMENE SPRÁV PODĽA JEDNOTLIVÝCH ŠTÁTOV**

Berúc do úvahy, že Slovenská republika má v úmysle začať automaticky vymieňať správy podľa jednotlivých štátov od roku 2018 a s cieľom, aby bola schopná automaticky vymieňať takéto informácie podľa článku 6 Dohody o vzájomnej administratívnej pomoci v oblasti daní v znení Protokolu meniaceho Dohodu o vzájomnej administratívnej pomoci v oblasti daní (ďalej len “Dohovor”), Slovenská republika podpísala Deklaráciu o pripojení sa k Multilaterálnej dohode príslušných orgánov o automatickej výmene správ podľa jednotlivých štátov (ďalej len “CbC MCAA”) dňa 27. januára 2016;

Berúc do úvahy, že článok 28(6) ustanovuje, že Dohovor je účinný na administratívnu pomoc súvisiacu so zdaňovacími obdobiami začínajúcimi 1. januára roku, ktorý nasleduje po roku, v ktorom Dohovor nadobudol platnosť pre túto zmluvnú stranu, alebo ak neexistuje zdaňovacie obdobie, na administratívnu pomoc súvisiacu s daňovou povinnosťou vzniknutou od 1. januára roku, ktorý nasleduje po roku, kedy Dohovor z roku 2010 nadobudol platnosť pre túto zmluvnú stranu;

Berúc do úvahy, že článok 28(6) Dohovoru ustanovuje, že akékoľvek dve alebo viaceré zmluvné strany sa môžu vzájomne dohodnúť, že tento Dohovor sa má uplatňovať na administratívnu pomoc súvisiacu so skoršími zdaňovacími obdobiami alebo skôr vzniknutými daňovými povinnosťami;

Majúc na pamäti, že informácie môžu byť zaslané zo strany jurisdikcie podľa Dohovoru s ohľadom na zdaňovacie obdobia alebo daňové povinnosti len do prijímajúcej jurisdikcie, pre ktorú je Dohovor účinný a nadväzne, zasielajúce jurisdikcie, pre ktoré Dohovor vstúpil do platnosti v danom roku, sú len v pozícii poskytovania administratívnej pomoci do prijímajúcich jurisdikcií za zdaňovacie obdobia alebo daňové povinnosti začínajúce po 1. januári nasledujúceho roka;

Uznávajúc, že existujúca zmluvná strana Dohovoru by bola schopná prijať informácie podľa článku 6 Dohovoru a CbC MCAA od novej zmluvnej strany s ohľadom na skoršie zdaňovacie obdobia alebo daňové povinnosti ako je predpokladaný dátum v Dohovore, ak obidve zmluvné strany deklarujú súhlas s uplatňovaním iného dátumu účinnosti;

Ďalej uznávajúc, že nová zmluvná strana Dohovoru by bola schopná zaslať informácie podľa článku 6 Dohovoru a CbC MCAA existujúcej zmluvnej strane s ohľadom na skoršie zdaňovacie obdobia alebo daňové povinnosti ako je predpokladaný dátum v Dohovore, ak obidve zmluvné strany deklarujú súhlas s uplatňovaním iného dátumu účinnosti;

Potvrdzujúc, že kapacita jurisdikcie na zasielanie správ podľa jednotlivých štátov podľa článku 6 Dohovoru a CbC MCAA sa bude riadiť podmienkami CbC MCAA, vrátane relevantných oznamovacích období zo strany zasielajúcej jurisdikcie obsiahnutých v týchto podmienkach, bez ohľadu na zdaňovacie obdobia a daňové povinnosti prijímajúcej jurisdikcie, ktorej sa takáto informácia týka;

Slovenská republika vyhlasuje, že Dohovor bude účinný v súlade s podmienkami CbC MCAA na administratívnu pomoc podľa CbC MCAA medzi Slovenskou republikou a ostatnými zmluvnými stranami Dohovoru, ktoré majú podobné vyhlásenia, bez ohľadu na zdaňovacie obdobia a daňové povinnosti, ktorých sa takéto informácie týkajú v prijímajúcej jurisdikcii.